
Αναρτήθηκαν τα αποτελέσματα εγγραφής βρεφών και προνηπίων στις δομές προσχολικής αγωγής του Δήμου Κιλκίς 
Από τον Δήμο Κιλκίς ανακοινώνεται ότι αναρτήθηκαν, σήμερα, τα αποτελέσματα εγγραφής των βρεφών και των προνηπίων για το σχολικό έτος 2026 – 2027  κατόπιν αίτησης και με voucher στις δομές προσχολικής αγωγής της  Διεύθυνσης Παιδικής Μέριμνας.
Οι ενδιαφερόμενοι μπορούν να αναζητήσουν τα αποτελέσματα με τον αριθμό του φορολογικού τους μητρώου (ΑΦΜ) στη σελίδα του Δήμου  (www.e-kilkis.gr) στη στήλη Δελτία Τύπου.  
Αξίζει να σημειωθεί ότι όλες οι αιτήσεις για τα προνήπια, 174 στο σύνολο, έχουν γίνει δεκτές. 
Σε ότι αφορά τα βρέφη εγκρίθηκαν αρχικά 88 αιτήσεις. Ο αριθμός αυτός προβλέπεται να αυξηθεί στα 106 βρέφη μέχρι και τις 15 Οκτωβρίου, μιας και δίδεται μια χρονική περίοδος προσαρμογής των βρεφών στο νέο περιβάλλον των βρεφικών και βρεφονηπιακών σταθμών. 
Καθώς κατά το διάστημα αυτό, συμπληρώνεται το ηλικιακό όριο των 2,5 ετών, θα ακολουθήσει η μεταφορά των βρεφών σε νηπιακά τμήματα, από τη σχετική διαδικασία της οποίας θα προκύψει η δυνατότητα φιλοξενίας και άλλων βρεφών στους βρεφικούς και βρεφονηπιακούς σταθμούς του Δήμου Κιλκίς.
